ระเบียบกรมการจัดหางานระเบียบกรมการจัดหางานว่าด้วยหลักเกณฑ์และเงื่อนไขในการพิจารณาอนุญาตการทำงานของคนต่างด้าวพ.ศ.๒๕๔๕ เพื่อให้การพิจารณาอนุญาตทำงานของคนต่างด้าวตามมาตรา ๗ มาตรา ๘ มาตรา ๙ มาตรา ๑๕ และมาตรา ๒๑แห่งพระราชบัญญัติการทำงานของคนต่างด้าว พ.ศ. ๒๕๒๑เป็นไปโดยรอบคอบตรงตามเจตนารมณ์ของกฎหมายสมควรกำหนดหลักเกณฑ์และเงื่อนไขในการพิจารณาอนุญาตการทำงานของคนต่างด้าวอาศัยอำนาจตามความในมาตรา ๓๒ แห่งพระราชบัญญัติระเบียบบริหารราชการแผ่นดิน พ.ศ.๒๕๓๔ อธิบดีกรมการจัดหางานโดยความเห็นชอบของรัฐมนตรีว่าการกระทรวงแรงงานและสวัสดิการสังคมจึงวางระเบียบดังต่อไปนี้ข้อ ๑ระเบียบนี้เรียกว่า ระเบียบกรมการจัดหางานว่าด้วยหลักเกณฑ์และเงื่อนไขในการพิจารณาอนุญาตการทำงานของคนต่างด้าวพ.ศ. ๒๕๔๕ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ให้ยกเลิก(๑)ระเบียบกรมการจัดหางานว่าด้วยหลักเกณฑ์ในการพิจารณาคำขออนุญาตทำงานของคนต่างด้าวพ.ศ. ๒๕๓๗ ลงวันที่ ๓๐ พฤษภาคม พ.ศ. ๒๕๓๗(๒)ระเบียบกรมการจัดหางานว่าด้วยหลักเกณฑ์ในการพิจารณาคำขออนุญาตทำงานของคนต่างด้าว(ฉบับที่ ๒) พ.ศ. ๒๕๔๑ ลงวันที่ ๑๙ พฤศจิกายน พ.ศ. ๒๕๔๑(๓)ระเบียบกรมการจัดหางานว่าด้วยหลักเกณฑ์ในการพิจารณาคำขออนุญาตทำงานของคนต่างด้าว(ฉบับที่ ๓) พ.ศ. ๒๕๔๒ ลงวันที่ ๒๐ ตุลาคม พ.ศ. ๒๕๔๒ข้อ ๔ในระเบียบนี้ผู้มีอำนาจพิจารณา หมายความว่าอธิบดีหรือเจ้าพนักงานซึ่งอธิบดีมอบหมายหรือนายทะเบียน แล้วแต่กรณีการพิจารณาออกใบอนุญาต หมายความว่าการออกใบอนุญาตทำงานตามมาตรา ๗ มาตรา ๘ มาตรา ๙ มาตรา ๑๕ และมาตรา ๒๑แห่งพระราชบัญญัติการทำงานของคนต่างด้าว พ.ศ. ๒๕๒๑ข้อ ๕หลักเกณฑ์การพิจารณาออกใบอนุญาตทำงานต่ออายุใบอนุญาตและการอนุญาตให้เปลี่ยนการทำงานหรือเปลี่ยนท้องที่หรือสถานที่ในการทำงานให้ผู้มีอำนาจพิจารณาอนุญาตเฉพาะกิจการที่ไม่ขัดต่อกฎหมายและอนุญาตแก่คนต่างด้าวเฉพาะที่มีคุณสมบัติตามเงื่อนไขในกรณีหนึ่งกรณีใดดังต่อไปนี้(๑)เป็นคนต่างด้าวที่จะทำงานในสถานประกอบการที่มีทุนชำระแล้วและทุนประกอบธุรกิจเริ่มต้นไม่น้อยกว่าสองล้านบาทและทุกสองล้านบาทให้มีคนต่างด้าวทำงานได้หนึ่งคนทั้งนี้ ต้องไม่เกินสิบคนโดยพิจารณาจากเอกสารหลักฐานทุนชำระแล้วและทุนประกอบธุรกิจตลอดจนรายการเคลื่อนไหวทางบัญชีของธนาคารรวมทั้งงบการเงินของปีที่ผ่านมาประกอบการพิจารณาด้วย(๒) ทำงานในสถานประกอบการที่ได้ชำระภาษีเงินได้ให้แก่รัฐในรอบสามปีที่ผ่านมารวมกันไม่น้อยกว่าห้าล้านบาทให้มีคนต่างด้าวทำงานได้หนึ่งคน โดยพิจารณาจากเอกสารหลักฐานการชำระภาษีเงินได้(๓)ทำงานในสถานประกอบการที่ดำเนินธุรกิจส่งออกสินค้าไปต่างประเทศและนำเงินตราต่างประเทศเข้าประเทศสามล้านบาทขึ้นไปในปีที่ผ่านมาให้มีคนต่างด้าวทำงานได้หนึ่งคนทุก ๆ จำนวนสามล้านบาท แต่ไม่เกินสามคนโดยพิจารณาจากเอกสารหลักฐานใบขนสินค้าขาออก(๔)ทำงานในสถานประกอบการที่มีการจ้างงานคนไทยทุกห้าสิบคนให้มีคนต่างด้าวทำงานได้หนึ่งคน แต่ไม่เกินห้าคน โดยพิจารณาจากเอกสารหลักฐานแบบรายการแสดงการส่งเงินสมทบกองทุนประกันสังคม(๕)เป็นคนต่างด้าวที่มีรายได้และมีหน้าที่ชำระภาษีเงินได้บุคคลธรรมดาประจำปีให้แก่รัฐบาลไทยตั้งแต่หนึ่งหมื่นแปดพันบาทขึ้นไปหรือได้ชำระภาษีเงินได้บุคคลธรรมดาในปีที่ผ่านมาเป็นจำนวนตั้งแต่หนึ่งหมื่นแปดพันบาทขึ้นไปโดยพิจารณาจากเอกสารหลักฐานการชำระภาษีเงินได้บุคคลธรรมดาข้อ ๖เมื่อมีเหตุจำเป็นอันสมควรอธิบดีอาจพิจารณาออกใบอนุญาตทำงานต่ออายุใบอนุญาตและอนุญาตให้เปลี่ยนการทำงานหรือเปลี่ยนท้องที่หรือสถานที่ในการทำงานให้แก่คนต่างด้าวในลักษณะหนึ่งลักษณะใดดังต่อไปนี้ได้โดยมิให้นำข้อจำกัดในเรื่องจำนวนคนต่างด้าวตามความในข้อ ๕ มาใช้บังคับ(๑)ตัวแทนในธุรกิจการค้าระหว่างประเทศที่เดินทางเข้ามาตรวจสอบมาตรฐานสินค้าหรือการจัดซื้อสินค้า หรือการศึกษาภาวะตลาดสินค้า(๒) งานให้คำปรึกษาด้านการลงทุนหรือด้านการบริหาร หรือด้านเทคนิคและเทคโนโลยีหรือด้านการตรวจสอบภายในเป็นครั้งคราว(๓) ผู้แทนธุรกิจท่องเที่ยวซึ่งนำชาวต่างประเทศเข้ามาท่องเที่ยวในประเทศไทย(๔) สถาบันการเงินระหว่างประเทศซึ่งได้รับการรับรองจากส่วนราชการที่รับผิดชอบ(๕) กิจการ บันเทิง มหรสพ ดนตรี ศาสนาสังคมสงเคราะห์ วัฒนธรรม กีฬา ซึ่งมีลักษณะการจ้างงานเป็นครั้งคราวและไม่แสวงหาผลกำไรหรือเป็นการก่อให้เกิดรายได้ต่อประเทศหรือเป็นประโยชน์ต่อสังคมโดยส่วนรวม(๖)การนำคนต่างด้าวเข้ามาทำงานเพื่อให้งานสำเร็จภายใต้โครงการของส่วนราชการหรือรัฐวิสาหกิจซึ่งมีหนังสือรับรองจำนวนคนต่างด้าวพร้อมทั้งระบุชื่อตำแหน่ง มาแสดง(๗)งานที่ก่อให้เกิดการใช้วัตถุดิบภายในประเทศเป็นส่วนใหญ่หรือสามารถลดการนำเข้าวัตถุดิบจากต่างประเทศ(๘) งานที่จะช่วยให้มีการส่งออกซึ่งสินค้าไทย(๙) งานที่นำเทคโนโลยีซึ่งคนไทยยังทำไม่ได้เพื่อเข้ามาเผยแพร่และถ่ายทอดให้แก่คนไทย(๑๐) งานที่คนไทยสามารถทำได้แต่มีจำนวนไม่เพียงพอที่จะสนองความต้องการของตลาดแรงงานภายในประเทศ(๑๑) มีถิ่นที่อยู่ในราชอาณาจักรโดยมีใบสำคัญถิ่นที่อยู่หรือใบสำคัญประจำตัวคนต่างด้าว(๑๒) เป็นคู่สมรสของคนไทยจดทะเบียนสมรสโดยถูกต้องตามกฎหมายและดำรงชีวิตอยู่ร่วมกันฉันท์สามีภรรยาโดยเปิดเผยและประกอบอาชีพที่สุจริตไม่เป็นที่รังเกียจต่อสังคมเมื่ออธิบดีได้พิจารณาอนุญาตแล้วให้รายงานให้รัฐมนตรีว่าการกระทรวงแรงงานและสวัสดิการสังคมทราบภายในวันที่สิบห้าของเดือนถัดไปข้อ ๗ในกรณีที่คนต่างด้าวจากประเทศที่อาจเป็นภัยต่อความมั่นคงของชาติตามที่กระทรวงการต่างประเทศกำหนดยื่นคำขอรับใบอนุญาตทำงานตามมาตรา ๗หรือกรณีที่บุคคลใดประสงค์จะให้คนต่างด้าวเข้ามาทำงานในกิจการของตนในราชอาณาจักรและยื่นคำขอรับใบอนุญาตแทนคนต่างด้าวตามมาตรา๘ ก็ดีให้ดำเนินการส่งตรวจสอบประวัติไปยังสำนักข่าวกรองแห่งชาติศูนย์รักษาความปลอดภัยแห่งชาติ หรือสำนักงานตำรวจสันติบาล สำนักงานตำรวจแห่งชาติในระหว่างดำเนินการตรวจสอบประวัติข้างต้นถ้าเป็นการยื่นคำขอตามมาตรา ๗อาจจะพิจารณาออกใบอนุญาตทำงานให้ก่อนได้เท่าระยะเวลาการอยู่ในราชอาณาจักรตามหนังสือเดินทางที่มีกำหนดไม่เกินเก้าสิบวันในกรณีที่ผลการตรวจสอบประวัติตามวรรคหนึ่งปรากฏว่าคนต่างด้าวข้างต้นเป็นบุคคลที่อาจเป็นภัยต่อความมั่นคงของชาติห้ามพิจารณาออกใบอนุญาตหรือต้องเพิกถอนการอนุญาตและให้มีหนังสือแจ้งสำนักงานตำรวจแห่งชาติทราบข้อ ๘ก่อนใบอนุญาตสิ้นอายุและผู้รับใบอนุญาตประสงค์จะทำงานนั้นต่อไปให้ยื่นคำขอต่ออายุใบอนุญาตต่อนายทะเบียนและให้ผู้ขอต่ออายุใบอนุญาต ทำงานไปพลางก่อนจนกว่านายทะเบียนจะมีคำสั่งไม่อนุญาตข้อ ๙ในกรณีที่คนต่างด้าวขออนุญาตทำงานในสถานประกอบการที่เป็นนิติบุคคล มูลนิธิสมาคมหรือทำงานให้กับกลุ่มบุคคลหรือบุคคลในประเทศไทยที่ได้รับความช่วยเหลือจากองค์การเอกชนต่างประเทศที่มิได้อยู่ในความควบคุมของกรมวิเทศสหการให้ตรวจสอบการเข้ามาดำเนินงานขององค์การเอกชนต่างประเทศนั้นหากยังมิได้ยื่นขออนุญาตเข้ามาดำเนินงานและหรือตั้งสำนักงานภูมิภาคในประเทศไทยตามระเบียบว่าด้วยการเข้ามาดำเนินงานขององค์การเอกชนต่างประเทศในประเทศไทยให้ระงับการพิจารณาการอนุญาตของคนต่างด้าวนั้นไว้ก่อนจนกว่าองค์การเอกชนต่างประเทศนั้นจะได้รับอนุญาตตามระเบียบดังกล่าวแล้วข้อ ๑๐ในการพิจารณาออกใบอนุญาต กรณีผู้มีอำนาจพิจารณามีคำสั่งไม่อนุญาตให้มีหนังสือแจ้งพร้อมระบุเหตุผลแห่งการไม่อนุญาตให้ผู้ยื่นคำขอทราบข้อ ๑๑ผู้ขอมีสิทธิอุทธรณ์ต่อรัฐมนตรีโดยทำเป็นหนังสือยื่นต่ออธิบดีหรือเจ้าพนักงานซึ่งอธิบดีมอบหมายหรือนายทะเบียนแล้วแต่กรณี ภายในสามสิบวันนับแต่วันที่ได้รับทราบคำสั่งไม่อนุญาตหรือไม่ต่ออายุใบอนุญาตทำงานไม่อนุญาตให้ทำงานอื่นหรือเปลี่ยนท้องที่หรือสถานที่ในการทำงานซึ่งผู้รับอุทธรณ์ต้องนำส่งคณะกรรมการพิจารณาการทำงานของคนต่างด้าวภายในสิบห้าวันและคณะกรรมการพิจารณาการทำงานของคนต่างด้าวจะพิจารณาเสนอความเห็นต่อรัฐมนตรีภายในสิบห้าวันและรัฐมนตรีวินิจฉัยคำอุทธรณ์ภายในสามสิบวัน คำวินิจฉัยของรัฐมนตรี ให้เป็นที่สุดกรณีอุทธรณ์คำสั่งไม่ต่ออายุใบอนุญาตทำงานผู้อุทธรณ์มีสิทธิทำงานไปพลางก่อนได้จนกว่าจะมีคำวินิจฉัยอุทธรณ์ของรัฐมนตรีข้อ ๑๒คนต่างด้าวที่ได้รับใบอนุญาตก่อนวันที่ระเบียบนี้ใช้บังคับให้ทำงานได้ต่อไปจนกว่าครบระยะเวลาการอนุญาตประกาศณ วันที่ ๒๒ พฤษภาคม พ.ศ. ๒๕๔๕วันชัย ผดุงศุภไลยอธิบดีกรมการจัดหางานสัญชัย/ปรับปรุง๙กรกฎาคม ๒๕๕๐ภัทรวีร์/ปรับปรุง๖ธันวาคม ๒๕๖๐[๑] ราชกิจจานุเบกษาเล่ม ๑๑๙/ตอนพิเศษ ๔๗ ง/หน้า ๒๔/๓๑ พฤษภาคม ๒๕๔๕